Helsingin työpaikkamäärä kasvanut korkean osaamistason aloilla

Työllisten määrä kasvoi vuonna 2018 Helsingissä kahdella prosentilla ja pääkaupunkiseudulla kolmella prosentilla. Helsingin työllisyysaste oli vuonna 2018 keskimäärin 74 % eli 1,6 prosenttiyksikköä edellisvuotta korkeampi. Työpaikkamäärä kasvoi Helsingissä nopeimmin informaation ja viestinnän toimialalla. Myös ammatillinen, tieteellinen ja tekninen toiminta sekä terveys- ja sosiaalipalvelut saivat lisää työpaikkoja. Vuonna 2018 Helsingissä oli yhteensä 434 400 työpaikkaa, mikä oli kaksi prosenttia enemmän kuin vuonna 2017. Asiat käyvät ilmi Helsingin kaupunginkanslian tuoreesta tilastojulkaisusta.



Työttömien määrä aleni Helsingissä 10 prosentilla vuodessa



Työttömien osuus työvoimasta oli Helsingissä vuoden 2018 joulukuussa 9,3 % eli 1,3 prosenttiyksikköä vähemmän kuin vuosi sitten. Vuoden 2018 aikana työttömien työnhakijoiden määrä laski kuukausi toisensa perään. Tosin laskuvauhti hidastui hieman vuoden loppua kohden. Vuoden 2018 aikana työttömien määrä pienentyi 3 600 henkilöllä. Joulukuun 2018 lopussa Helsingissä oli 31 830 työtöntä työnhakijaa. Määrä oli 10 prosenttia vähemmän kuin vuotta aiemmin.

Pitkäaikaistyöttömiä helsinkiläisiä reilut 10 000

Kaikista Helsingin työttömistä työnhakijoista kolmannes oli ollut työttömänä yhtäjaksoisesti yli vuoden. Pitkäaikaistyöttömiä oli joulukuun lopussa 10 600 henkilöä, mikä oli 16 prosenttia edellisvuotta vähemmän. Pitkäaikaistyöttömyyden päättymisen yleisiä syitä olivat työttömyyden lyhytaikainen keskeytyminen, työllistyminen tai eläkkeelle siirtyminen.

Osa pitkäaikaistyöttömistä päätyy uudelleen työttömäksi pienen tauon jälkeen ja työttömyysjaksot toistuvat aiempaa enemmän. Rinnasteinen pitkäaikaistyöttömyys ja TE-palveluilta työttömäksi päätyminen ovat nyt suhteellisesti yleisempiä kuin pari vuotta sitten.

Tilastojulkaisun työllisiä ja työpaikkoja kuvaavat tiedot perustuvat Tilastokeskuksen työvoimatutkimukseen ja ovat luonteeltaan suuntaa-antavia, etenkin Helsingin tiedoissa voi olla suurta satunnaisvaihtelua. Työttömyyttä koskevat tiedot perustuvat työ- ja elinkeinoministeriön työnvälitystilastoon.

Julkaisu:

Minna Salorinne: Työllisyys Helsingissä 4. vuosineljänneksellä 2018, Helsingin kaupunginkanslian tilastoja 2019:2, pdf-julkaisu.

Tiedot luettavissa myös Elinkeinothelsingissa.fi-verkkosivustolla, linkki

Lisätietoja:

yliaktuaari Minna Salorinne, puh. 09 310 36412, e-mail: minna.salorinne(at)hel.fi

